O predsedovi Špecializovaného trestného súdu pozri *Michal Truban (sudca).*

Ing. **Michal Truban** (\* 22. október 1983, Kysucký Lieskovec) je slovenský politik, podnikateľ, angel investor, zakladateľ viacerých startupov, spoluzakladateľ združenia Slovensko.Digital, bývalý spolumajiteľ webhostingovej spoločnosti Websupport a bývalý predseda politického hnutia Progresívne Slovensko.

Životopis
---------

Michal Truban sa narodil 22. októbra 1983 v Kysuckom Lieskovci ako prvé dieťa z troch do rodiny strojného inžiniera a predavačky. Celé svoje detstvo prežil v dedine Kysucký Lieskovec. Dokončil tu základnú školu. Neskôr študoval na Strednej priemyselnej škole stavebnej v Žiline odbor geodézia, kartografia a kataster. Počas štúdia na strednej škole založil aktuálne najväčšiu[chýba zdroj] webhostingovú spoločnosť na Slovensku, Websupport. V období 2002 – 2009 študoval na Fakulte elektrotechniky a informatiky Slovenskej technickej univerzity v Bratislave odbor aplikovaná informatika.

Jeho manželkou bola Dominikou Fričovou (2015 – 2019). Prechodne spolu žili v Jacksonville na Floride, kde pracovala na výskume Parkinsonovej choroby.

### Podnikanie

Michal Truban založil Websupport ešte ako študent strednej školy na živnosť matky. Prvým produktom Websupportu bol neobmedzený webhosting pre všetkých používateľov. V roku 2004 stretol Pavla Stana, s ktorým sa rozhodol Websupport zaregistrovať ako spoločnosť s ručením obmedzeným a firmu si rozdeliť na polovicu. Websupport, spol. s r.o. rapídne rástol a v roku 2010 sa dostal na 10. miesto v počte .sk domén a navyše spustil služby Nicereply.com. V roku 2012 sa Websupport stal jednotkou na trhu, v roku 2013 8. najrýchlejšie rastúcou IT firmou v strednej a východnej Európe podľa Deloitte Fast. Websupport postupne rastie aj v Rakúsku, Česku a Maďarsku.

V roku 2015 bol vyhlásený za IT osobnosť roka, neformálneho združenie slovenských žurnalistov a členov profesijných združení v oblasti IT a telekomunikácií. avšak o pár mesiacov, Truban ohlásil odchod z postu výkonného riaditeľa, zostal spolumajiteľom. Na poste ho nahradil Ján Cifra.

Vyhral súťaž *Bloger roka 2015*.[chýba zdroj] V tomto roku tiež finišoval v súťaži Norseman.[chýba zdroj]

Vo februári 2019 Truban oznámil predaj svojho polovičného podielu v spoločnosti s tým, že sa plánuje sústrediť už len na politiku. Menšinové podiely vo Websupporte predali aj spolumajitelia Pavel Stano a Ivan Štefunko, s ktorým Truban v roku 2017 spoluzakladal stranu Progresívne Slovensko.

Truban je taktiež známy vytváraním a investovaním do startupov – Nicereply (víťaz StartupAwards.SK 2011), InHiro (víťaz StartupAwards.SK 2013), Scaledo a ďalšie. Víťazstvo v StartupAwards.sk mu zabezpečilo pobyt v technickom inštitúte v Silicon Valley, Kalifornia.

### Protikorupčný boj

Michal Truban sa verejne vyjadruje a bojuje proti korupcii, hlavne v IT sektore. V roku 2015 nahlásil na políciu osoby, ktoré ponúkali firme Websupport vopred vyhrané tendre a taktiež patril k tým, ktorí ostro vystúpili proti TechMatch, štátom organizovanej a predraženej konferencii. Je jedným z mála ľudí z IT biznisu, ktorí sa otvorene vyjadrujú o korupcii v tomto sektore.

Je spoluzakladateľ občianskeho združenia Slovensko.Digital, ktoré upozorňuje a pozastavuje nezmyselné štátne IT projekty a bojuje proti korupcii v IT sektore.[chýba zdroj] Taktiež je v správnej rade protikorupčnej mimovládnej organizácie Transparency International Slovensko. Za jeho boj proti systematickej korupcii v oblasti informačných technológii mu bol v roku 2015 udelený Rad Ďurka Langsfelda.[chýba zdroj]

### Členstvo v mimovládnych organizáciách

Michal Truban je taktiež podporovateľ a spoluzakladateľ viacerých občianskych združení ako napríklad už spomínané Slovensko.Digital, Transparency International Slovensko, Slovenskej aliancie pre inovatívnu ekonomiku-SAPIE, ktorá podporuje rozvoj technického talentu a posilňuje slovenské podnikateľské prostredie a iných.[chýba zdroj]

Politické pôsobenie
-------------------

### Progresívne Slovensko

V roku 2016 sa pridal k občianskemu združeniu Progresívne Slovensko (PS) 
a v tom čase bol aj členom správnej rady spolu s Zorou Jaurovou, Ivanom Štefunkom, Martinom Dubécim a ďalšími. Za cieľ si stanovili „pomoc ľuďom a Slovensku v presadení spoločenskej zmeny a jeho následnom progrese". Spolu s ostatnými členmi správnej rady sa zúčastnil *Tour Progres Slovenska*, ktoré sa konalo v 13 slovenských mestách.

Dňa 27. novembra 2017 sa združenie pretransformovalo na liberálno-centristické politické hnutie, registrované podľa zákona o politických stranách.
O rok neskôr mu prieskum volebných preferencií agentúry Focus nameral 5,3 %, čím by prvýkrát prekročili kvórum pre vstup do Národnej rady SR.

Začiatkom apríla 2019 úradujúci predseda hnutia Progresívne Slovensko Ivan Štefunko avizoval, že na májovom sneme už nebude kandidovať a Michal Truban bol jediným kandidátom, ktorý sa o post uchádzal. Dňa 8. mája 2019 bol Michal Truban zvolený za nového predsedu hnutia.

Na základe dohody strán PS a SPOLU z júla 2019 bol Truban lídrom spoločnej kandidátky v parlamentných voľbách 2020. Vo voľbách získal 75 962 hlasov, po zohľadnení preferenčných hlasov obhájil 1. miesto kandidátky. Koalícia vo voľbách neuspela, na prekročenie 7% hranice chýbalo 926 hlasov voličov.
Dňa 1. marca 2020 po volebnom neúspechu na funkciu predsedu rezignoval. V júni znovu kandidoval, no vyhrala Irena Bihariová. Od 6. júna 2020 je podpredsedom strany.

### Radikálna digitalizácia

Michal Truban má v Progresívnom Slovensku na starosti digitalizáciu a znižovanie byrokracie v štáte. Presadzuje radikálnu digitalizáciu, aby sa Slovensko stalo prvou krajinou, ktorej občania nebudú musieť na úradoch vypĺňať formuláre.

Počas kampane navštívil aj Estónsko, ktoré je svetovým lídrom v digitalizácii.

Dielo
-----

V roku 2016 vydal vo vydavateľstve Premedia prvú knihu *Support: Ako vybudovať úspešný biznis, aj keď robíte jednu chybu za druhou*. Kniha obsahuje príbeh firmy Websupport, ale aj návody a diskusné fórum pre podnikateľov. Poďla autorovho názoru sa za tri mesiace predalo cez 6 000 výtlačkov, čo považuje za knižný bestseller.

Kritika
-------

Truban čelil tlaku ohľadom jeho výrokov o pozitívnych skúsenostiach z tzv. "bad tripu", ktoré zazneli na prednáške študentom. Podľa Trubana sa to týkalo výlučne ľahkých drog, priznal užívanie marihuany a LSD.

Iný výrok o "predaji 5 gramov bieleho userom" nijako nesúvisí s omamnými látkami a ich distribúciou. Truban si spomenul, že výrok sa týkal úpravy webovej stránky "blackhole", aby obsahovala viac bielej farby. Reagoval tým na dopyt od návštevníkov webu (angl. user). Vo svojom stanovisku Truban explicitne vyhlásil "Nikdy som drogy nepredával, robotníkom z Kysúc sa ospravedlňujem".

Referencie
----------

1. ↑  ANDACKÝ, Jozef; TRUBAN, Michal. Michal Truban: Sabbatical v Amerike beriem aktívne. *Trend* (Bratislava: TREND Holding), 2017-05-13. Dostupné online [cit. 2019-02-11]. ISSN 1336-2674.
2. ↑  MAGUŠIN, Michal; TRUBAN, Michal. Najviac si cením slobodu. *tyzden.sk* (Bratislava: W PRESS a. s.), 2019-04-13. Dostupné online [cit. 2019-04-15]. ISSN 1336-2674.
3. ↑   *Technology Fast 50: Viac slovenských zástupcov v rebríčku rýchlorastúcich firiem* [online]. Deloitte Slovakia, [cit. 2017-03-07]. Dostupné online. Archivované 2017-03-08 z originálu.
4. ↑  KOSNO, Lukáš. Slovensko spoznalo najlepších v IT sektore. Osobnosťou roka šéf Websupportu. *Zive.sk* (Bratislava: Ringier Axel Springer Slovakia), 2015-10-02. Dostupné online [cit. 2019-02-11]. ISSN 1335-860X.
5. ↑   WebSupport má nového CEO!. *StartItUp.sk*, 2015-10-08. Dostupné online [cit. 2017-03-07].
6. ↑  RAÁBOVÁ, Martina. Truban predal WebSupport, chce sa venovať len politike. *SME* (Bratislava: Petit Press), 2019-02-11. Dostupné online [cit. 2019-02-11]. ISSN 1335-4418.
7. ↑   Vopred vyhraté tendre si strčte .... *WebSupport blog*, 2015-05-31. Dostupné online [cit. 2017-03-07].
8. ↑  KERN, Miro. Michal Truban brojí proti korupcii: IT zákazky štátu sú predražené aj niekoľkonásobne. *Denník N* (Bratislava: N Press), 2015-06-01. Dostupné online [cit. 2019-02-11]. ISSN 1339-844X.
9. ↑  MIKUŠOVIČ, Dušan. K Štefunkovmu združeniu sa pridali IT podnikateľ Truban a právnik Pala. *Denník N* (Bratislava: N Press), 2016-09-22. Dostupné online [cit. 2019-02-11]. ISSN 1339-844X.
10. ↑   *Register politických strán a politických hnutí : Progresívne Slovensko* [online]. Ministerstvo vnútra SR, [cit. 2021-08-06]. Dostupné online.
11. ↑  KERN, Miro. Focus: Progresívne Slovensko aj Spolu majú päť percent, SNS po kauze rigorózka stráca. *Denník N* (Bratislava: N Press), 2018-11-16. Dostupné online [cit. 2019-02-11]. ISSN 1339-844X.
12. ↑  KRBATOVÁ, Lucia. Štefunko už nebude kandidovať na post lídra Progresívneho Slovenska. *SME* (Bratislava: Petit Press), 2019-04-02. Dostupné online [cit. 2019-04-26]. ISSN 1335-4418.
13. ↑  KRBATOVÁ, Lucia. Snem progresívcov bol rozlúčkou Čaputovej, hnutie povedie Truban. *SME* (Bratislava: Petit Press), 2019-05-08. Dostupné online [cit. 2019-05-08]. ISSN 1335-4418.
14. ↑  KERN, Miro. Kandidátku PS/Spolu povedie Truban a má byť aj spoločným kandidátom na premiéra. *Denník N* (Bratislava: N Press), 2019-07-12. Dostupné online [cit. 2019-07-15]. ISSN 1339-844X.
15. ↑   *Definitívne výsledky hlasovania* [online]. Štatistický úrad Slovenskej republiky, rev. 2020-03-01, [cit. 2020-03-06]. Dostupné online. Archivované 2016-09-24 z originálu.
16. ↑  KREMPASKÝ, Ján. *Zažila chudobu aj predsudky. Kto je Irena Bihariová?* [online]. sme.sk, 2020-06-08, [cit. 2021-08-06]. Dostupné online.
17. ↑  Pravda. Novou predsedníčkou Progresívneho Slovenska sa stala Bihariová. *Pravda* (Bratislava: Perex), 2020-06-06. Dostupné online [cit. 2020-06-06]. ISSN 1336-197X.
18. ↑  TASR. Radikálna digitalizácia štátu by podľa progresívcov ušetrila peniaze. *teraz.sk* (Bratislava: TASR), 2018-10-09. Dostupné online [cit. 2019-02-11].
19. ↑  TASR. Problémom digitalizácie Slovenska je politické vedenie. *SME* (Bratislava: Petit Press), 2018-10-25. Dostupné online [cit. 2019-02-11]. ISSN 1335-4418.
20. ↑  TRUBAN, Michal. *Support : ako vybudovať úspešný biznis, aj keď robíte jednu chybu za druhou*. 1. vyd. Bratislava : Premedia, 2016. 238 s. ISBN 978-80-8159-429-8.
21. ↑  TRUBAN, Michal. *Ako vytvoriť bestseller (nie len knižný)* [online]. truban.sk, 2017-03-05, [cit. 2019-02-11]. Dostupné online.
22. ↑
23. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Michal Truban (politik)**

Externé odkazy
--------------

* Osobná stránka Michala Trubana

Autoritné údaje: * NK ČR: xx0259327
* VIAF: 5948161999106844610009